Kováčik, Dušan, špeciálny prokurátor Úradu špeciálnej prokuratúry Generálnej prokuratúry SR (2016-09-20):
Dobrý deň prajem. Vážený pán predseda Národnej rady Slovenskej republiky, vážené panie poslankyne, vážení páni poslanci, správa o činnosti Úradu špeciálnej prokuratúry bola až do roku 2015 súčasťou správy o činnosti prokuratúry, ktorú do Národnej rady predkladal generálny prokurátor Slovenskej republiky. Zákonom č. 401/2015 sa zmenil a doplnil zákon o prokuratúre a priniesol zásadnú zmenu v tom smere, že špeciálnemu prokurátorovi uložil, aby Národnej rade raz za rok podal správu o činnosti Úradu špeciálnej prokuratúry, z ktorej vyplývajú jeho poznatky o stave zákonnosti. Vzhľadom na to, že ide o prvú samostatnú správu o činnosti Úradu špeciálnej prokuratúry, boli na jej úvod zaradené základné informácie o Úrade špeciálnej prokuratúry. Po tomto stručnom historickom exkurze je objasnená príslušnosť Úradu špeciálnej prokuratúry, ktorá je analogicky odvodená od pôsobnosti špecializovaného trestného súdu v zmysle § 14 Trestného poriadku. V rámci objasnenia cieľov a priorít činnosti Úradu špeciálnej prokuratúry je v správe zdôraznené, že orgány prokuratúry, a teda aj Úrad špeciálnej prokuratúry, sú represívne orgány, ktoré vstupujú do veci až vtedy, ak je odhalené podozrenie na trestný čin. Úrad špeciálnej prokuratúry nemá oprávnenia ani procesné, personálne, ani materiálne podmienky na odhaľovanie trestnej činnosti, čo je výlučnou úlohou policajtov. Z personálnej informácie vyplýva, že Úrad špeciálnej prokuratúry od svojho vzniku pôsobil v režime personálnej nedostatočnosti, pretože plný plánovaný počet prokurátorov 25 sa podarilo naplniť až v roku 2013. Aby bolo možné urobiť si objektívnu predstavu o činnosti Úradu špeciálnej prokuratúry od jej vzniku, správa obsahuje stručný prehľad o vývoji kriminality vo veciach patriacich do jej príslušnosti od roku 2005. Vážené panie poslankyne, vážení páni poslanci, to je v podstate veľmi stručné o správe o činnosti a na záver môjho vystúpenia by som chcel len uviesť, nedá mi, aby som sa nedotkol tej problematiky, kde vo svojej správe uvádzame v rámci opatrení, že by sme navrhovali zrušiť Špecializovaný trestný súd, pracovisko Banská Bystrica. V médiách odzneli informácie, že máme nejakú snahu zlikvidovať Špecializovaný trestný súd, resp. sudcov tohto súdu, pričom títo podávajú kvalitné výkony, dobré výkony. Ja by som to chcel na pravú mieru obrátiť, tento náš názor. Prosím vás, naozaj nemáme proti sudcom Špecializovaného trestného súdu, pracovisko Banská Bystrica žiadne výhrady v takomto smere po stránke odbornej. Len opätovne musím povedať, treba si uvedomiť jednu skutočnosť, ani jedna prokuratúra na Slovensku nie je taká, že by mala svoj súd 200 kilometrov vzdialený od svojho sídla, aj keď je to len detašované pracovisko, ale práve títo sudcovia úradu, títo sudcovia Špecializovaného trestného súdu sú sudcovia pre prípravné konanie. Čiže my so všetkými návrhmi v rámci prípravného konania, návrhy na domovky, nasadzovanie informačno-technických prostriedkov, na domové prehliadky, atď., atď. všetky musíme my v podstate niesť do Banskej Bystrice sudcovi pre prípravné konanie. Treba si uvedomiť tú skutočnosť, že je to 200 kilometrov a v rámci nepriazne počasia my sami prichádzame vlastne o čas, ktorý máme na prípravu týchto úkonov, pretože sami dobre viete, že Trestný poriadok veľmi striktne stanovuje zákonom stanovené lehoty, v akom čase my musíme podávať tieto návrhy sudcovi. Čiže my sa pripravujeme niekedy o dve až o tri hodiny, záleží dopravná nehoda, zlé počasie, atď. Vzhľadom na vybudovanie diaľničného obchvatu pri Nitre sa to zrýchlilo, ale dovtedy bol ten problém, že my sme sa pripravovali o dve až o tri hodiny tejto lehoty zákonnej. A stalo sa nám, bohužiaľ, aj to, že keď sme priniesli návrh, tak sudca skonštatoval, že podľa jeho hodiniek meškáme niekoľko minút a tento návrh nám nerealizoval. Takže len z tohto pragmatického dôvodu sme navrhovali, že ten súd by mal byť v podstate na jednom mieste, a to v Pezinku, tak ako je sídlo materského súdu. Vážené panie poslankyne, vážení páni poslanci, ďakujem za pozornosť, zatiaľ len toľko.